**OTOK JOŽINOG OCA**

Onoga dana Velog Jože bijaše nestalo bez traga. Sjetio se Ilijinih riječi o psu koji ne pušta da mu otmu kost, osjetio da je visok kao planina i snažan kao medvjed, stoga ne želi samo šutjeti, trpjeti i robovati pa odluči zauvijek napustiti Motovun... Hodao je i hodao, prešao brda i doline. Zašao tako u duboku, gustu hrastovu šumu. Rijetko bi tko u nju zalazio pa je bila gotovo pusta. Naš je Jože od iscrpljenosti kleknuo ogrebanim, istučenim koljenima na studenu zemlju. Ostao klečati dugo kao da se moli Bogu. Oči mu vidjele samo napola, vid mu se zamućivao. Ubrzo klone na tlo koliko je dug i širok, zaklopi oči i usne duboki san. Pod njim bijaše bockavo granje, glavu naslonio na hladnu stijenu. Prekrilo ga grmlje i mahovina i on spavaše tjednima, mjesecima, godinama... Preko njegovih leđa prolazile vojske, gradili se i rušili dvorci, a Jože se nije ni pomaknuo, samo je spavao... i sanjao. U snu bijaše Jože na morskoj obali. Oko njega glatki oblutci i pijesak. Šum mora i valovi koji se polako razbijaju o obalu. Miris lavande koji opaja. Jože uživa u pjesmi koja sve više jača. Prepozna Ilijin glas koji mu nešto govori: „Pođi, Jože, na jug, na otok svojega oca, tamo je tvoj dom, tamo su tvoja braća . „Nikad nisam bio na Braču, kako ću ga naći?“ zapita Jože. „Ne brini, Jože, galeb će te voditi!“ izgovori Ilija i nestade u magli. Dugo se Jože budio sav znojan i crven u licu. Otresao s leđa biljni pokrivač, sjeo na zemlju i počeo razmišljati o ocu, njegovim pričama o rodnom otoku i svojoj davnoj želji da posjeti Brač. Neka snažna sila ga povuče i on krenu. Ispred njega zalepršaše krila galeba... I najduži put ima svoj početak i kraj... Sunce je pržilo, a vjetar puhao kad je Jože praćen galebom stigao u jednu luku. Vidje da su u luci usidrene brojne galije. Kad ugleda jednu bijelu kojoj na boku bijaše modri natpis *Hrvat* , znao je da je našao što traži. Bio je siguran u to jer se u trenu sjetio priče koju je otac toliko puta pričao. Priče o braći i sestrama koji su poveli Hrvate iz pradomovine na obale Jadranskoga mora. Čim se sjetio oca, Joži, tom velikom i snažnom divu, kapnuše dvije suze niz lice. Sad je odlučniji nego ikad poželio vidjeti Brač. S obale je nazirao obrise, ali htio je što prije stupiti na njegovo tlo. Shvatio je da je prevelik da bi se ukrcao na galiju, zato skoči u more kad je lađa krenula i obujmi rukama njezinu krmu. Pronađe dvije udubine za ruke i zaplovi za galijom koja s lakoćom rezaše valove. Za njima letjelo jato galebova... Eto, završilo putovanje velike lađe i put našega Jože. Kad je stupio nogom na pješčano tlo, ugleda sliku iz svojega sna, sliku koju mu je toliko puta opisivao otac. Brdovito tlo obraslo makijom i borovima, škrta zemlja u udolinama bijelo-sivog kamena, u daljini kuće, u nosnicama miris smole i česmine, u uhu pjev cvrčaka. Penjao se tako Jože, sunce mu tuklo u glavu, niz čelo se slijevao znoj. Kamenje se lomilo pod njegovim koracima, a on ga veselo kao dijete grabio i bacao za sobom. Napokon, nakon toliko napora, ali ne osjećajući umor stigne na cilj – Vidovu goru. Priča se da ta gora, po sv. Vidu nazvana, može promijeniti svakoga. Na Joži se to i dokaza. Jer njemu kao da se odjednom vid razbistrio, misli pročistile, a oči prestale gledati zlo. Na licu mu blista osmijeh sjajniji od sunca danju i zvjezdanog neba noću. Zaklopi oči kao da zaklapa škrinju s blagom opijen pjevom cvrčaka*,* a mirisi kadulje i vrijesa napuniše njegove nosnice.Zađe u borovu šumu. Odjednom začu pjesmu i ubrzo ugleda trojicu sličnih sebi. Jože zadrhta, a srce mu tiho šapne *to su tvoja braća...* „Jože!“ poviče najmlađi Jerko. „Brate!“ izusti Jure. „Čekali smo testotinama godina“, vikne najstariji Jozo, „dođi, ovo je tvoj dom, ovo su naše loze i masline, mi za gospodare ne znamo.“Veli Jože poleti u zagrljaj svojoj braći.

Ivona Bukvić, 6.b